F'dan il-jum ħmistax-il sena ilu, il-Kummissjoni tal-Fruntieri Eritrea-Etjopja (EEBC) ikkomunikat id-deċiżjoni tagħha dwar id-delimitazzjoni tal-fruntiera bejn l-Istat tal-Eritrea u r-Repubblika Demokratika Federali tal-Etjopja. L-EEBC ġiet stabbilita bħala parti mill-ftehim ta' paċi tal-Alġier iffirmat mill-mexxejja tal-Eritrea, il-President Isaias Afwerki, u tal-Etjopja, il-Prim Ministru deċedut Meles Zenawi, fl-Alġier, l-Alġerija fit-12 ta' Diċembru 2000. L-UE ffirmat bħala xhud flimkien mal-Alġerija, l-Istati Uniti tal-Amerka, in-Nazzjonijiet Uniti u l-Organizzazzjoni tal-Unità Afrikana. L-UE għadha mħassba ħafna li l-istaġnar preżenti jkompli jpoġġi l-istabbiltà reġjonali fil-periklu, b'implikazzjonijiet potenzjalment negattivi fuq il-paċi u s-sigurtà internazzjonali kif ukoll il-kummerċ internazzjonali, u jxekkel il-kooperazzjoni u l-iżvilupp reġjonali. L-UE hija konvinta li l-implimentazzjoni sħiħa tad-dispożizzjonijiet tad-deċiżjoni tal-Kummissjoni tal-Fruntiera Eritrea-Etjopja ser tkun ta' benefiċċju għall-partijiet. F'dan ir-rigward, l-UE tinkoraġġixxi l-passi kollha konkreti li jistgħu finalment iwasslu għad-demarkazzjoni tal-fruntiera f'konformità mad-deċiżjoni tal-EEBC u l-fażi li jmiss tkun il-bini ta' relazzjonijiet kostruttivi u paċifiċi. Bħala parti mill-impenn qawwi tagħha fil-Qarn tal-Afrika, l-UE tinsab lesta li tappoġġa l-proċess u kwalunkwe miżura li toħloq kondizzjonijiet għal relazzjoni ta' benefiċċju reċiproku bejn l-Eritrea u l-Etjopja fil-futur. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll l-Ukrajna u l-Georgia jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.